CELEX: 62012TN0059
Language: et
Date: 2012-02-10 00:00:00
Title: Kohtuasi T-59/12: 10. veebruaril 2012 esitatud hagi — Planet versus komisjon

21.4.2012   
            
            
               ET
            
            
               Euroopa Liidu Teataja
            
            
               C 118/26
            
         10. veebruaril 2012 esitatud hagi — Planet versus komisjon
   (Kohtuasi T-59/12)
   2012/C 118/45
   Kohtumenetluse keel: kreeka
   
      Pooled
   
   
      Hageja: PLANET A.E. Anonimi Etairia parochis symvouleftikon ypiresion (konsultatsiooniteenust osutav aktsiaselts) (Ateena, Kreeka) (esindaja: advokaat B. Christianos)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               otsustada, et komisjon rikkus oma lepingulisi kohustusi, kui ta hilines projekti „Collaboration Environment for Strategic Innovation (Laboranova)” lepingu raames tasumisele kuuluva summa viimase 20 665,17 euro suuruse osamakse tasumisega ja kohustada komisjoni tasuma hagejale 20 665,17 eurot Laboranova projekti neljandal viiteperioodil kantud kulude eest, mõistes välja ka intressi alates 12. oktoobrist 2011;
            
         
               —
            
            
               otsustada, et hageja ei ole kohustatud maksma komisjonile tagasi 39 657,30 euro suurust ettemakset Laboranova projekti perioodi P4 eest;
            
         
               —
            
            
               kohustada komisjoni tasuma hagejale 30 000,00 eurot hüvitisena kahju eest, mille komisjon tema ametialasele mainele ametisaladuse rikkumisega põhjustas, mõistes välja ka intressi alates 6. oktoobrist 2011 kuni käesolevas kohtuasjas otsuse langetamiseni ja viivise alates käesolevas kohtuvaidluses otsuse langetamisest kuni kogu tasumisele kuuluva summa väljamaksmiseni, ja
            
         
               —
            
            
               mõista hageja kohtukulud välja komisjonilt.
            
         
      Väited ja peamised argumendid
   
   Hageja ühendab kõnesolevas hagiavalduses kaks erinevat nõuet.
   Esiteks nõue tuvastada ELTL artikli 272 tuginedes komisjoni lepinguline vastutus lepingu nr 035262 alusel, seoses projekti „Collaboration Environment for Strategic Innovation (Laboranova)” rakendamisega. Konkreetsemalt väidab hageja, et ehkki tema täitis oma lepingulised kohustused täielikult, jättis komisjon õigusvastaselt ning lepingut ja hea usu põhimõtet rikkudes heaks kiitmata hageja perioodi P4 kulutused ning peatas talle vastava makse tegemise. Seetõttu väidab hageja, et komisjonil tuleb talle tasuda 20 665,17 eurot, millele on juurde arvestatud lepingu II lisa klausli II 28 lõike 7 kohane intress alates 12. oktoobrist 2011, ning et komisjon ei ole õigustatud nõudma Planetilt tagasi perioodi P4 kohta makstud ettemaksu summas 39 657,30 eurot.
   Teiseks nõue tuvastada komisjoni lepinguväline vastutus vastavalt ELTL artikli 340 teisele lõigule. Hageja väidab konkreetsemalt, et teatades projekti koordinaatorile hageja suhtes käimas olevast finantsauditist, rikkus komisjon jämedalt ametisaladust kaitsvaid norme, kahjustades sellega hageja ametialast mainet. Seetõttu nõuab hageja, et talle hüvitataks mittevaraline kahju koos intressiga (ajavahemiku eest alates õigusvastasest teatest kuni käesolevas kohtuasjas otsuse langetamiseni ja kuni maksmisele kuuluva hüvitise täieliku tasumiseni), ja jätab endale sõnaselgelt õiguse nõuda komisjoni õigusvastaste toimingutega põhjustatud varalise kahju hüvitamist.